**Vilniuje oficialiai užbaigtos verslo centro „Hero“ statybos**

**Po trejų metų intensyvių darbų ir daugiau nei 100 mln. eurų investicijų verslo centras „Hero“ oficialiai atvėrė duris pirmiesiems nuomininkams. Paskutinėmis šių metų rugpjūčio dienomis oficialiai pasirašytas statybos darbų užbaigimo aktas.**

„Tai – ambicingiausias ir vienas didžiausių projektų bendrovės istorijoje. Gigantiška apimtis, intensyvūs skirtingų sričių darbai, partnerių ir logistikos koordinavimas – pastaruosius trejus metus iššūkių tikrai netrūko“, – sako „Realco“ vadovas Julius Dovidonis, pabrėždamas, kad juos visus pavyko įveikti ir statybos užbaigtos tiksliai pagal planą.

Oficialus statybos leidimas verslo centrui „Hero“ Vilniuje išduotas 2022 m. balandžio 7 d., o darbai aikštelėje pradėti tų pačių metų liepą.

**Partneriai ir investicijos**

Patį verslo centrą suprojektavo „Cloud architektai“, o bendrų erdvių dizainu rūpinosi Ryčio Čimkaus studija BALT-A. „Hero“ konstruktyvą montavo „Veikmės statyba“, fasadų įrengimo darbus atliko bendrovė „Staticus“, o „MVP Lietuva“ rūpinosi šildymo, šaldymo ir vėdinimo sprendimais.

Projekto vystymui aktyviai skolintasi rinkoje: 2023 m. išplatintos pirmosios dvi neviešos tikslinės obligacijų emisijos dalys, per kurias pasiskolinta 13,5 mln. eurų. Vėliau – nuo 2024 m. balandžio iki 2025 m. birželio – išplatintos dar keturios viešos obligacijų emisijos dalys, pritraukusios beveik 1400 investuotojų iš Lietuvos, Latvijos bei Estijos. Iš viso rinkoje verslo centro plėtojimui pasiskolinta daugiau nei 50 mln. eurų.

Iš viso į A++ energinio naudingumo klasės, 31,6 tūkst. kv. m. nuomojamo ploto verslo centrą „Hero“ bus investuota 112 mln. eurų.

**Pirmieji nuomininkai**

Rugsėjo 1 d. verslo centre „Hero“ duris atvėrė ankstyvojo ugdymo mokykla „Eureka“, tarptautinė audito, mokesčių ir verslo konsultacijų bendrovė „PwC“, vienas didžiausių logistikos nekilnojamojo turto vystytojų Baltijos šalyse „Sirin Development“. Patalpas savo veiklai čia išsinuomojo ir „COBALT“ – viena iš integruotų teisės paslaugų lyderių Lietuvoje, Latvijoje ir Estijoje.

Artimiausiu metu verslo centre taip pat įsikurs platų paslaugų spektrą teikiantys verslai: restoranas „Mylios“, dermatologijos klinika „Sapiegos klinika“, grožio salonas „Chameleon Beauty“, odontologijos-implantologijos klinika, kavinė bei kitos įvairias paslaugas teikiančios įmonės.

**Aukščiausia kokybė ir komfortabili darbo aplinka**

„Hero“ yra pirmasis verslo centras Lietuvoje, siekiantis gauti du tarptautinius tvarumo ir sveikųjų pastatų sertifikatus „WELL Gold“ bei „Breeam Excellent“.

Siekiant juos atitikti, verslo centre integruotos patikrintos, aukštą kokybę garantuojančios techninės bei inžinerinės sistemos, taip pat jame bus įgyvendinta ir daugiau į tvarumą, aplinkosaugą, gerą žmogaus savijautą bei sveikatą orientuotų sprendimų.

„Kadangi vis daugiau žmonių ima aktyviau rūpintis savo sveikata bei gera savijauta, ant ketvirtojo „Hero“ aukšto stogo, visu jo perimetru įrengėme 300 m ilgio bėgimo taką. Sveikatingumo principus integravome ir pastato viduje – pavyzdžiui, įrengėme netradicinio dizaino „Wellness Walk“ laiptines, skatinsiančias darbuotojus daugiau judėti ir vietoje lifto rinktis laiptus“, – pasakoja Komercinio NT vystymo vadovė Gintarė Žemaitė.

Papildomai sveikatingumo ekosistemą sustiprins ir pastate įsikursiantys nuomininkai – „Familia sana spa“ bei „Power Fitness“ sporto klubas, kurie siūlys įvairias paslaugas aktyviam ir sveikam gyvenimo būdui.

„Hero“ centre bus galima ne tik pasportuoti, bet ir atsipalaiduoti: dalis poilsio zonų pastato viduje bei lauko terasoje yra apželdintos – čia augs dekoratyviniai augalai, vaistinės bei prieskoninės žolelės, sezoninės uogos. Pastato hole, šalia centrinių laiptų, iš gyvų augalų sukurta žalioji sala, kurioje augs iki 6 m aukščio medžiai.

Pastatuose sukurtos šviesos salos, kur netrukus atsiras menininko Vlado Suncovo meno instaliacijos. „Hero“ bendrų erdvių puošia jaunos Latvijos menininkės Sandros Strėlės paveikslai. Pirmojo aukšto hole įrengtos vandens stotelės. Darbuotojus kasdien pasitiks šviežių vaisių ir daržovių rinkiniai, o ant ketvirtojo aukšto stogo įrengta 450 kv. m terasa su zonomis poilsiui, jogai ir aktyviam „Hero“ dirbsiančių žmonių laisvalaikiui. Šie sprendimai formuoja biurą, kuriame patogumas, sveikata ir kūrybiškumas tampa kasdienės darbo patirties dalimi.

*„Realco“ – viena didžiausių nekilnojamojo turto (NT) plėtros bendrovių Lietuvoje. Daugiau nei 19 metų rinkoje veikianti bendrovė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.*

Aukštos kokybės nuotraukų galerija: <https://www.swisstransfer.com/d/73febc88-d5e1-4cc1-8e39-e8c9c1d8dd95>

**Daugiau informacijos:**

Kristina Grubliauskaitė-Svitojė

„Realco“ atstovė komunikacijai

+370 640 24057

[kristina.svitoje@realco.lt](mailto:kristina.svitoje@realco.lt)